《送周公子还金溪》
明代·徐熥

彭蠡西归去棹长，东风江上送周郎。数声忍顾歌骊曲，三月惟赍养鹤粮。

寄远柳应攀驿路，思亲花每梦河阳。家山况与丰城近，别后遥看剑气光。

作者简介：福建闽县人，字惟和。徐𤊹兄。万历四十六年举人。负才淹蹇，肆力诗歌。与弟徐𤊹并有才名，然𤊹以博学称，熥则以词采著。有《幔亭集》。